**Rugsėjo 1-osios šventė „Sveiki sugrįžę į darželį!“, 2020-09-01**

Su jaudinančiu virpuliu širdyse, su džiaugsmu, su nerimu, su ašaromis akyse, su naujais troškimais, idėjomis ir tikslais – kiekvienas su kitokiais jausmais ir emocijomis pasitikome Rugsėjo 1-ąją, Mokslo ir žinių dieną! Šių mokslo metų pradžia ne visai įprasta, kiek kitokia, įrėminta apribojimų, atstumų, kaukių, dezinfekcinių skysčių ir kitų būtinų sąlygų, bet ji vis tiek šventiška, vis tiek tai simboliška nauja pradžia. Nauja pradžia visiems: vaikams, jų tėvams, lopšelio-darželio darbuotojams, atverianti vartus įvairiems iššūkiams, kviečianti įveikti aukščiausius kalnus, išmatuoti giliausius vandenynus, nuskinti tolimiausias žvaigždes. Ko gero, šią rugsėjo pirmąją mes jaučiame daugiau nerimo ir baimės nei įprastai, nes Lietuvoje paskelbta ekstremalioji situacija, nežinome ko laukti ir kaip bus toliau, esame susidūrę su nuotolinio ugdymo patirtimi, kuri darželio kontekste tikrai nebuvo pati maloniausia. Tačiau kiekviena patirtis mus moko ir augina, suteikia naudingų įgūdžių ir gebėjimų, keičia požiūrį. Pasitinkant naujus mokslo metus, visiems linkime sveikatos, kuri šių dienų kontekste yra tikrai pati svarbiausia vertybė, ryžto priimant naujas ir netikėtas situacijas, lankstumo sprendžiant problemas, kantrybės, supratimo ir vidinės laisvės keičiant požiūrį nepakeičiamose situacijose. Visiems kupinų ypatingų atradimų 2020–2021 mokslo metų!

Direktoriaus pavaduotoja ugdymui Violeta Murauskaitė